CELEX: C2005/093/25
Language: el
Date: 2005-04-16 00:00:00
Title: Υπόθεση C-66/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών, που ασκήθηκε στις 14 Φεβρουαρίου 2005

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/14
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου των Κάτω Χωρών, που ασκήθηκε στις 14 Φεβρουαρίου 2005
   (Υπόθεση C-66/05)
   (2005/C 93/25)
   Γλώσσα διαδικασίας: η ολλανδική
   Η Επιτροπή των Ευρωπαϊκών Κοινοτήτων, εκπροσωπούμενη από τους Denis Martin και Pieter van Nuffel, άσκησε, στις 14 Φεβρουαρίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου των Κάτω Χωρών.
   Η προσφεύγουσα ζητεί από το Δικαστήριο:
   
               1)
            
            
               να διαπιστώσει ότι το Βασίλειο των Κάτω Χωρών, λαμβάνοντας υπόψη, κατά τον υπολογισμό των εισφορών υγειονομικής ασφαλίσεως, τις συντάξεις που καταβάλλονται βάσει της νομοθεσίας άλλου κράτους μέλους εκτός των Κάτω Χωρών, παρέβη τις υποχρεώσεις που έχει από το άρθρο 33, παράγραφος 1, του κανονισμού (ΕΟΚ) 1408/71 (1)·
            
         
               2)
            
            
               να καταδικάσει το Βασίλειο των Κάτω Χωρών στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο Algemene Wet Bijzondere Ziektekosten (γενικός νόμος περί του κόστους ειδικών ασθενειών, στο εξής: AWBZ) έχει ως σκοπό να αντισταθμίσει τα βάρη της θεραπείας και περιθάλψεως όταν πρόκειται για σοβαρές χρόνιες ασθένειες ή για αναπηρίες. Όλοι οι κάτοικοι Κάτω Χωρών είναι ασφαλισμένοι. Κατά συνέπεια, πρόκειται για μια από τις «λαϊκές ασφαλίσεις». Βάσει του Wet Financiering Volksverzekeringen (νόμου περί χρηματοδοτήσεως των λαϊκών ασφαλίσεων), όλοι οι ασφαλισμένοι οφείλουν να καταβάλλουν εισφορές. Οι εισφορές αυτές υπολογίζονται βάσει του συνολικού τους εισοδήματος.
   Η ρύθμιση αυτή έχει ως συνέπεια ότι οποιοσδήποτε κατοικεί στις Κάτω Χώρες και λαμβάνει τόσο ολλανδική σύνταξη όσο και σύνταξη βάσει της νομοθεσίας άλλου κράτους μέλους είναι μεν ασφαλισμένος κατά τον νόμο AWBZ για το κόστος ειδικών ασθενειών, αλλά οφείλει να καταβάλλει εισφορές. Για τον υπολογισμό των εισφορών αυτών λαμβάνεται υπόψη τόσο η ολλανδική όσο και η άλλη σύνταξή του.
   Η Επιτροπή θεωρεί ότι το άρθρο 33, παράγραφος 1, του κανονισμού 1408/71 επιτρέπει, κατά τον υπολογισμό των εισφορών αυτών, να λαμβάνεται υπόψη μόνον η ολλανδική σύνταξη· οι Κάτω Χώρες θεωρούν ότι είναι δυνατόν να ληφθεί υπόψη το συνολικό εισόδημα, στο οποίο περιλαμβάνεται η σύνταξη που ο ενδιαφερόμενος λαμβάνει βάσει της νομοθεσίας άλλου κράτους μέλους.
   
      (1)  ΕΕ ειδ. έκδ. 05/001, σ. 73. Ο κανονισμός αυτός τροποποιήθηκε και ενημερώθηκε από τον κανονισμό (ΕΚ) 118/97 (ΕΕ L 28 της 30.1.1997, σ. 1) και εσχάτως τροποποιήθηκε από τον κανονισμό (ΕΚ) 631/2004 του Ευρωπαϊκού Κοινοβουλίου και του Συμβουλίου (ΕΕ L 100 της 6.4.2004, σ. 1).